Pta-man glo weer slagoffer van sekswerkersArgieffoto Die Pretoriase polisie ondersoek twee sake van motordiefstal nadat ŉ jong man van die stad glo in twee afsonderlike voorvalle deur sekswerkers besteel is. “Die 28-jarige man beweer hy het Vrydagoggend omstreeks 04:00 twee prostitute op die hoek van Hamilton- en Stanza Bopapestraat in Sunnyside opgelaai,” het kapt. Daniel Mavimbela, polisiewoordvoerder, Dinsdag aan Maroela Media gesê. Die man het ŉ Toyota Yaris gery wat sowat R180 000 werd is. Die motor behoort glo aan die man se vriendin met wie hy in ŉ verhouding is. Haar pa het glo vir haar die motor gekoop. “Die man beweer hy het met die twee vroue by die parkeerplek van ŉ kitskosrestaurant daar naby gaan stilhou en alkohol saam met hulle gedrink. Die man het kort daarna sy bewussyn verloor.” Die man het later die middag in ŉ onbekende plek in Mamelodi, in die noordooste van die stad, wakker geword. Die motor wat hy bestuur het en al sy besittings was vermis. Die man het die voorval by die polisie aangemeld nadat hy ten volle van die voorval herstel het. “Dit het aan die lig gekom dat die man in Junie 2015 onder soortgelyke omstandighede van sy eie VW Polo Vivo beroof is. Hy het glo twee onbekende vroue in die middestad opgelaai en iets gaan drink. Hy het begin duiselig voel en stilgehou en uit die motor geklim.” Een van die vroue het glo agter die stuurwiel ingespring en met die motor weggery. Die slagoffer beweer dat daar in albei gevalle met sy drankie gepeuter was. Die polisie ondersoek twee sake van motordiefstal.